text: 18-årig røver anholdt i en baghave
  07 december 2011 kl. 07.29
  En 18-årig mand fra Vejle forsøgte i aftes at røve en købmandsbutik. Røveriet mislykkedes og manden blev anholdt kort efter.
  En 18-årig mand fra Vejle slap ikke videre heldig fra et røveri mod Den Lille Købmand på Ribevej i Vejle i aftes. Det skriver Radio VLR.
  Ved 21.30-tiden gik manden ind i butikken. Med en 30 centimeter lang brødkniv forsøgte han, at true sig til penge. Det lykkedes ikke. 
  Herefter stak han af, og på vej ud af butikken tabte han sin ene sko.
  Politiet fandt manden kort efter i en baghave. 
  Ordensmagten vil her til morgen vurdere, om den 18-årige skal fremstilles i grundlovsforhør.
  